
			ordliste

			Det kriminelle miljøet denne boka handler om, bruker et eget vokabular. Ikke alle ordene i lista brukes aktivt i boka, men kan likevel være nyttig å ha kjennskap til.

			«Bestiller» 

			•	Befinner seg oftest i utlandet.

			•	Bestiller og finansierer voldsbruk og andre typer lovbrudd som skal utføres i Sverige eller andre land.

			«Rekrutterer» 

			•	Finnes på to ulike nivåer.

			•	De øvre rekruttererne står nær bestillerne.

			•	Er svært forsiktige i kommunikasjonen. Har større innsikt i hvordan lovbruddene planlegges, og hvilke motiver som ligger bak.

			•	For å holde politiet og risikoen for straffeforfølgelse lengst mulig unna seg bruker de som oftest nedre rekrutterere. Det forekommer likevel fortsatt til en viss grad annonser direkte fra de øvre rekruttererne.

			•	De nedre rekruttererne er ofte unge personer mellom 13 og 17 år.

			•	Har som oppgave å innhente og spre ulike typer annonser, blant annet om voldsoppdrag som bestillerne og de øvre rekruttererne trenger utførere til.

			•	Sprer deretter annonsene i et stort antall grupper for å nå ut til så mange som mulig.

			•	Det finnes også kontoer på sosiale medier som tilbyr månedslønn.

			«Tilrettelegger» 

			•	Er en del av organiseringen av lovbruddene og har ansvar for logistikken rundt dem.

			•	Kan for eksempel skaffe våpen, leiligheter, elsparkesykler og andre ting som kreves når oppdrag skal utføres.

			«Utfører» 

			•	Befinner seg nederst i kjeden og er de som påtar seg å gjennomføre oppdragene.

			•	Er vanligvis unge menn som beundrer de kriminelle høyere opp i hierarkiet.

			•	Har sjelden geografisk tilknytning til stedet der voldsforbrytelsen skal gjennomføres.

			Vanlige ord og uttrykk (alfabetisk) 

			abi: kokain

			aina: politiet

			akhi/brate/bre/hermano/bram: bror, kamerat eller alliert

			bebek: barn

			beshlik: 5 gram cannabis (eller 500 kr)

			braj/knätch/zutt/zutten: hasj, cannabis eller dop

			Crime as a Service (CAAS) / Violence as a Service: kriminalitet eller vold utleid som bestillingstjeneste via apper

			FUP: Förundersökningsprotokoll (FUP) er et svensk juridisk dokument som samler etterforskningsmaterialet i en straffesak når påtalemyndigheten tar ut tiltale. Det kan blant annet inneholde politiavhør, tekniske bevis, politidokumenter, fotografier, skisser og kart. En FUP er den samlede etterforskningsmappen i en svensk straffesak.

			goa: Å forråde noen ved å lure vedkommende til et felle-sted der de kan bli angrepet eller drept.

			gubbar: gram av narkotika

			jappa/jappning/jappish: å skyte, drepe eller henrette noen (eller ha sex, avhengig av kontekst)

			jappare: skytter eller leiemorder

			kalle: automatgevær av typen Kalasjnikov

			kanin: kalasjnikov eller én million kroner

			kasse: en kilo hasj

			kliv: volds- eller drapsoppdrag

			klivare: skytter, leiemorder eller voldsutøver innleid til et oppdrag

			ladd: kokain

			lax: tusen eller tusenlapper (f.eks. 10 lax = 10 000 kr)

			lur: mobiltelefon

			mat: ammunisjon

			måltavla: det utpekte offeret eller målet for et angrep

			para: penger

			röding: 500-kronersseddel

			släh: pistol

			springis: løpegutt, ungdom eller medhjelper på laveste nivå som utfører enkle oppdrag

			stash/stasha/stäsha: å gjemme noe

			tack: amfetamin

			tabbe: pistol eller skytevåpen

			TP: transport

			trykkis (Tryckis): dekkleilighet, safehouse eller gjemmested før eller etter et oppdrag

			TS-oppdrag: transportoppdrag (f.eks. frakte penger, våpen eller telefoner)

			TT/tokken/tok: Tokarev-pistol

			trakten: område

			swish/swishe: tilsvarer Vipps på norsk

			å klive: å gjennomføre et voldsoppdrag, eller begå en voldshandling

			äppel: håndgranat

			äzi: cannabis eller marihuana

		

	
		
			persongalleri

			Julian

			Født i 2009. Fra Stavanger. Gikk fra ungdomskriminell til å jobbe for Foxtrot. Dømt til forvaring.

			Agent 47

			Ali Shehab. Født i 2004. Julians nærmeste samarbeidspartner. Høyt oppe i Foxtrot-nettverket. Knyttes til fem drap og 23 drapsforsøk i Sverige. Var internasjonalt etterlyst da han ble pågrepet i Irak i desember 2025. Sommeren 2026 ble han dømt til livstid i et irakisk fengsel.

			Den kurdiske reven 

			Rawa Majid. Født i 1986. Regnes som grunnleggeren av Foxtrot-nettverket. Fikk hjelp av allierte til å flykte fra ­Tyrkia til Iran høsten 2023.

			Jordgubben

			Ismail Abdo. Født i 1990. Tett samarbeidspartner og venn av Rawa Majid. Sentral aktør i Foxtrot fram til splittelsen i 2023. Startet en egen fraksjon som fikk navnet «Rumba» av politiet. Var internasjonalt etterlyst av Interpol. Knyttes også til flere saker i Norge. Ble pågrepet i Tyrkia sommeren 2025.

			Benzema 

			Mustafa Aljiburi. Født i 1989. Sentral aktør i Foxtrot-­nettverket. Nær alliert med Rawa Majid. Startet sitt eget nettverk, La Liga. Ble skutt og drept i Bagdad i januar 2024.

			Joker 

			Ali Namdar. Født 2004. Ansett som en sentral del av Foxtrot-nettverket. Knyttes til CAAS-saker i Norge og i ­Sverige. Norsk politi knytter han til rekrutteringen av norske barn til voldsoppdrag høsten 2025. Sto på Europols «Most Wanted»-liste. Ble pågrepet i Marokko i september 2026.

			Grekeren 

			Mikael Tenezos. Født i 1998. Leder av Dalen-nettverket. Var internasjonalt etterlyst da han ble pågrepet i Mexico i oktober 2025.

			Moewgli 

			Mohamed Mohdh. Født i 1998. Svensk gjengkriminell og rapper tilknyttet Foxtrot. Siktet i flere saker. Var på Europools «Most Wanted»-liste. Pågrepet i Tunisia i mars 2026.

			5iftyy 

			Remon Efrem Ghide. Født i 2001. Svensk rapper tilknyttet Foxtrot. Ble pågrepet i Tunisia.

			Scar 

			Ildar Galiyev. Født i 2000. Tilknyttet Dalen-nettverket. Knyttes til en rekke drapssaker.

			Chicano

			Født i 2006. Norsk mann fra Rogaland. Etterforskes av norsk politi i forbindelse med rekrutteringen av norske klivare høsten 2025. Siktet for flere forhold. Tiltale ventet høsten 2026.

			Mahdi Nuur 

			Født i 2007. Klivare. Dømt til åtte års fengsel for Lund-drapet.

			Scofield 

			Attila Azimov. Født i 2006. Klivare. Dømt til livstid i fengsel for Alby-drapet.

			Einár 

			Nils Kurt Erik Einar Grönberg. Født i 2002. Svensk rapper. Skutt og drept i Hammarby, Stockholm 21. oktober 2021. Han ble 19 år gammel. Forbildet til Julian.

		

	
		
			forord

			Tirsdag 24. oktober 2023 møtte lokalt politi den frammøtte pressen i Drøbak. I løpet av natta hadde en enebolig blitt sprengt. En småbarnsfamilie og et par som leide en hybel i huset, lå og sov da hele inngangspartiet plutselig ble blåst vekk. Samtidig – bare noen mil østover – raste en blodig konflikt mellom kriminelle nettverk i Sverige. Der borte var skyting, drap og hjemmelagde bomber noe som nærmest daglig preget nyhetsbildet. Men norsk politi var raske med å avdramatisere det som hadde skjedd rett bak sperrebåndene i det ellers så rolige nabolaget i Drøbak. Den svenske voldsspiralen har ikke kommet til Norge, forsikret politiet.

			Det luktet fortsatt røyk i området da politiet fortalte pressen om hvem de mente sto bak: lokale ungdommer fra ­Follo-området. Det var snakk om tradisjonell ungdomskriminalitet, begått av unge personer her i nærområdet, forsikret politiet. Case closed, nothing to see here. God, gammeldags ungdomskriminalitet begått av ungdommer politiet har god kontroll på. Sånne ting skjer hele tiden.

			Det var bare et problem: Politiet fant ingen mistenkte. Ingen lokale ungdommer kunne knyttes til bomben eller eksplosjonen. Ingen i miljøet visste noen ting. Saken sto i stampe, og oppdateringene fra politiet ble det stadig færre av.

			Omkring en måned etter bomben fikk jeg en telefon med en forespørsel om å komme på et møte. Det var seksjonen for alvorlig eller organisert kriminalitet på Grålum i Sarpsborg som inviterte. De ville snakke om Drøbak-saken.

			Politiet hadde hatt et gjennombrudd. Etterforskningen hadde avdekket noe langt mer alvorlig enn det som ble sagt rett etter at det smalt: Sporene i saken peker langt utenfor Follo og tradisjonell ungdomskriminalitet. De pekte mot tunge, kriminelle miljøer i Sverige. Den blodige, svenske voldsspiralen var plutselig litt nærmere Norge enn vi hadde trodd. Fenomenet ble kalt «crime as a service», på norsk «vold som handelsvare». Kriminelle bakmenn rekrutterte og brukte personer utenfor de vanlige konfliktlinjene til å begå alvorlig kriminalitet. Det var helt nytt. Både for oss i pressen, men også for politiet som skulle etterforske sakene. Hva skjer nå? Hvem var disse folkene? Noen dager senere smalt det igjen.

			Jeg satt tilfeldigvis i bilen på vei sørover fra Oslo da hele E6 plutselig lyste opp av blålys og sirener som blåste forbi meg. På hver avkjøring og i hver trafikklomme sto det politi. Ved avkjøringen til barndomshjemmet mitt i Halden kontrollerte uniformert politi passerende biler. På Svinesund var det innført grensekontroll.

			En mann var blitt skutt på en parkeringsplass i Moss. Åtte skudd på kloss hold. Åpen gate. Skytterne hadde forsvunnet fra åstedet i en svenskregistrert bil. En kilde i politiet forklarte den første tanken som slo dem da de så navnet på offeret: Faen i helvete, hva står vi overfor nå? De fattet raskt mistanke om hvem som sto bak. Foxtrot-nettverket. Som fryktet.

			Høsten 2023 fikk den norske offentligheten øynene opp for de svenske, kriminelle nettverkene og måten de påvirket kriminaliteten og samfunnslivet her hjemme på. Plutselig var det debatter, reportasjer og eksperter på svensk kriminalitet på norsk jord, på norsk TV og i norske aviser. Søkelyset var rettet mot dem, men nettverkene bare fortsatte å vokse. Det kom stadig flere saker. Politiet måtte finne nye taktikker, for i skyggen av søkelyset fortsatte rekrutteringen. Voldsutøverene ble yngre og yngre. Og etter hvert ble de norske. Ved å rette seg mot barn og unge på sosiale medier klarte Foxtrots rekrutterere høsten 2025 å lokke til seg norske barn helt ned i 12-årsalderen til å utføre grove voldsoppdrag.

			Vi som dekket den stadig økende bunken med saker, måtte lære oss et helt nytt språk. I denne boka vil du høre mye om «klivare» og «jappare», svensk slang for en person som tar på seg voldsoppdrag eller leiedrap. Vi måtte forholde oss til svensk politi og svenske rettssaler. I kildegrunnlaget ligger det tusenvis av sider med politidokumenter. Både fra Norge og Sverige. De kriminelle nettverkene opererer på tvers av landegrensene og sender unge leiemordere på tog, fly, buss og sparkesykler. I snart ti år har jeg jobbet som krimjournalist, og jeg har dekket det som er av store saker og organisert kriminalitet. Vold som handelsvare skiller seg ut. Omfanget er så stort. Ofrene og utøverne kan framstå helt tilfeldige. Det er voksne mennesker som legger detaljerte, blodige planer som barn og unge gjennomfører. Bildene fra åstedene og kynismen til nettverkene kan være vanskelig å fatte.

			Det er voksne som rekrutterer barn. Barn som rekrutterer barn. Barn som skader voksne. Barn som dreper barn. De rekrutteres fra gutterommene sine og bevæpnes med maskingevær, pistoler, håndgranater og brødkniver før de sendes ut i krigen med et løfte om tilhørighet og penger. Hvordan er det mulig? Å snakke med politi og advokater om grov, organisert kriminalitet har alltid vært en del av jobben. Plutselig begynte praten også å handle om barn og granater. Det var nytt for oss alle, og fenomenet utvikler og tilpasser seg fortsatt.

			Samtidig som vi begynte å merke de kriminelle nettverkene på norsk jord, flyttet en ung gutt inn på en barnevernsinstitusjon på Østlandet. Han hadde ett mål. Han ville bli en del av Foxtrot.

			I flere måneder har jeg snakket med denne gutten på telefon. Jeg har møtt ham i retten og besøkt ham i fengsel. Han er anonymisert av flere grunner. For det første, fordi han er mindreårig, fortsatt et barn. Hans egen sikkerhet er en annen. Gutten kan ha fått seg farlige fiender. I løpet av årene han bodde på barnevernsinstitusjonen, var han involvert i en kriminalitetstype og et omfang det kan være vanskelig å fatte. Det er få i Norge som kan mer om vold som handelsvare enn ham.

			Han har ikke lest seg opp på fenomenet, han har levd det. Guttens historie gir et innblikk i hvor nådeløst de kriminelle nettverkene opererer, og hvordan norske barnesoldater rekrutteres til konfliktene.

			Sverre Holm-Nilsen

			september 2026

